Bethany Hamilton

**Bethany Meilani Hamilton** (naixita o 8 de febrero de 1990 de Lihue, Hawaii) ye una surfista estausunidense. Ye famosa por haber sobrevivito a l'ataque d'un tiburón que le rancó o suyo brazo zurdo, y por haber continato, atamas d'as grieus feridas en o mundo d'o surf profesional.

## Os primers anyos
Hamilton prencipió a competir en categorías inferiors de surf con ueito anyos d'edat, soniando con convertir-se bel día en una surfista profesional. Asinas en 1999 ganó a 23ena edición d'o *Haleiwa Menehune Championships*. En febrero de 2000, quedó 1º entre as ninas de "menos de 11 anyos", 1ª en a categoría de ninas "menors de 15" and 2ª en a categoría de ninas "menors de 12 anyos" en o campionato *Volcom Puffer Fish*. Consiguió un sponsor, Rip Curl, que l'aduyó en os primers trangos d'a suya carrera ta convertir-se en surfista profesional.

## Ataque d'o tiburón y recuperación
O 31 d'octubre de 2003, Hamilton se'n fue de maitins a surfeyar a la placha de *Tunnels Beach*, en Kauai, con a suya amiga Alana Blanchard y o pai y o chirmán de Blanchard. Arredol d'as 7:30 d'o maitín, y con numerosas tartugas en a zona, Bethany yera chitata dencima d'a suya con un brazo por difuera ficato en l'augua, cuan un tiburón tigre de 4.3 m l'atacó, rancandole o brazo chusto por debaixo d'o huembro. Si o mueso d'o tiburón hese estato nomás 5 centimetros mas adintro, l'ataque habría puesto estar mortal. Perdió cuasi un 60% d'a suya sangre. Os suyos amigos l'aduyoron a remar ta tornar enta a placha, y le facioron un torniquet con a correya d'una tabla de surf en o suyo brazo antis de levar-le-ne enta o Hespital Wilcox Memorial. Chustament ixe día operaban a su pai d'o chenullo, pero retrasoron a operación deixando o quirofano ta libre Bethany. Dimpués d'a operación habió de permaneixer siet días mas recuperandose en o hespital.

Atamas d'as grieus nafras a resultas de l'accident, Hamilton querió continar con a suya carrera como surfista. Poco menos d'un mes dimpués torno a puyar-se en a tabla y a surfeyar. En primeras, fació servir una tabla especialment feita ta ella, una mica mas luenga y mas gorda, que le feba mas fácil remar. Luego observo que teneba que pataquiar muito mas ta compensar a perda d'o suyo brazo zurdo. Dimpués d'un periodo en que habió de tornar a aprender a surfeyar con un solo brazo, ya yera preparata atra vegada ta competir. Alavez tornó a emplegar tablas mas cortas y competitivas.

En chulio de 2004, Hamilton gano o premio ESPY a la "Millor tornada d'un esportista". Tamién reculló un premio especial en a edición de 2004 d'os *[[Teen Choice Awards]]*.

En 2005, con un solo brazo, Hamilton consiguió a 1ª posición en o Campionato Nacional d'a NSSA, una meta que ya heba mirato de conseguir antis de l'ataque d'o tiburón. En 2008, prencipió a competir como profesional en as *World Qualifying Series* (WQS) de l'ASP (*[[Association of Surfing Professionals]]*). En a suya primera competición contra muitas d'as millors surfistas d'o mundo remató en 2ª posición.

## En os medios
Dende l'ataque, ha apareixito en diferents series y programas de televisión como *[[20/20 (serie)|20/20]]*, *[[Good Morning America]]*, *[[Inside Edition]]*, *[[The Oprah Winfrey Show]]*, *[[The Ellen DeGeneres Show]]*, *[[The Today Show]]* y *[[The Tonight Show]]*, asinas como en as revistas *[[People (revista)|People]]*, *[[Time (revista)|Time]]* y *[[American Girl]]*. Amás, amaneixió en a primera portalada d'a revista *niNe*. Hamilton tamién ganó $25.000 o 7 d'agosto de 2009 en o programa de televisión *[[Are You Smarter Than a 5th Grader?]]* (en anglés *"Yes mas intelichent que un nino de primaria?"*).

En 2004, MTV Books publicó o libro de Hamilton, *Soul Surfer: A True Story of Faith, Family, and Fighting to Get Back on the Board* (ISBN 0-7434-9922-0), que describe a suya experiencia. O libro mira de servir como inspiración a la chent ta realizar os suyos suenios atamas d'as adversidaz. A historia de Hamilton tamién apareixe en un documental curto dito *Heart of a Soul Surfer*, dirichito por Becky Baumgartner. Se describe como un "documental basato en a fe", y describe o corache de Hamilton ta superar l'ataque d'o tiburón.

O 16 de mayo de 2010, apareixió en un episocio d'a serie de l'ABC *[[Extreme Makeover: Home Edition]]*. En marzo de 2011, Bethany fació un vidio ta a pachina web cristiana "I am Second" contando a suya experiencia dimpués de l'ataque d'o tiburón y como a suya creyencia en Dios l'aduyó a superar-lo.

En 2011, AnnaSophia Robb fació o papel de Bethany Hamilton en a cinta *[[Soul Surfer (cinta)|Soul Surfer]]*, en a que actuó chunto a Dennis Quaid, Helen Hunt y Carrie Underwood. A cinta s'estrenó o 8 d'abril de 2011.

## Vinclos externos
* Pachina web oficial de Bethany Hamilton.

## Referencias